Novi izazov u anti-terorističkoj borbi - žene među bombašima samoubojicama (7/9/04) - 2004-09-06
Neke od njih dragovoljno se bore za neovisnu Čečeniju; druge su prisiljene na samoubilačke operacije, a tu su i takozvane "crne udovice
Nakon bombaških napada u kojima su srušena dva ruska putnička zrakoplova i samoubilačkog napada u blizini moskovske podzemne željeznice, američka vlada uvela je strože mjere sigurnosti za sve letove iz Rusije. Tri teroristička napada pripisuju se čečenskim separatistima, a izvele su ih žene, što predstavlja nove izazove u protuterorističkoj kampanji. Čečenski militanti koji se bore za neovisnost njihove republike nisu oklijevali da u svoje operacije uključe žene. Žene su sudjelovale i u talačkoj krizi u jednom moskvskom kazalištu prije dvije godine te drugim operacijama prije najnovijeg vala napada. Analitičarka Olga Oliker nije iznenađena. Ona kaže da se taktika sastoji u pridobijanju pozornosti i zastrašivanju javnosti: "Na neki način to još više plaši javnost. Obično se podrazumijevalo da su teroristi muškarci. Činjenica da to mogu biti žene i mlade djevojke predstavlja puno veći izazov za vlasti." Nije jasno što navodi Čečenke na terorističke napade. Olga Oliker kaže da se neke od njih, kao i njihovi muške kolege, jednostavno bore za svoj cilj – neovisnu Čečniju. Neke su pak prisiljene na samoubilačke operacije, a tu su i takozvane "crne udovice" koje žele osvetiti ubojstva njihovih muževa, očeva, braće i sinova. Stanley Bedlington, bivši analitičar CIA-e za protuobavještajne djelatnosti, kaže da je žene teroriste teže otkriti zbog društvenog odnosa prema ženama: "Njih biraju zato što ih iz pristojnosti neki ljudi neće pretražiti, tako da one lakae mogu doći u područje napada." Neki analitičari vjeruju da se čečenski teroristi povode za palestinskim militantima koji su također koristili žene samoubojice s velikim učinkom. Stanley Bedlington dodaje da se ne radi o novom trendu, te da religija u tome nije čimbenik: "To uopće nije novo. Na vrhuncu djelovanja svjetovnih terorista koji su bili marksisti, Crvene brigade u Italiji i slične organizacije u Njemačkoj imale su puno žena u svojim redovima." Na Srednjem istoku upravo je žena Layla Khalid, izvela jednu od prvih otmica putničkih zrakoplova 1969. godine kako bi skrenula pozornost na palestinsko pitanje. Ruska analitičarka Olga Oliker kaže da je pred snagama sigurnosti veliki izazov: "Ljudi nisu naviknuti na žene kao potencijalne bombaše samoubojice. Trebate uvježbati snage sigurnosti kako bi u djevojčicama, dječacima i ženama vidjeli potencijalne napadače." Olga Oliker dodaje da će to zahtjevati veliku promjenu u načinu razmišljanja snaga sigurnosti.